
Virtuális történelem – A Facebook és a történelem kapcsolatának egy lehetséges olvasata

A Facebook-társadalom kommunikációja során – a Facebook-profilokon képek, videók, lájkok, megosztások, kommentek formájában tárolt –, spontán módon létrehozott nyers biográfiák és autobiográfiák milliói révén örökíti meg a jelent. Figyelembe véve az információs technikák és a hozzájuk kapcsolódó szokások dinamikus változását, valamint számolva azzal a lehetőséggel, hogy az említett adatbázis nem marad meg örökké, munkám során egy olyan interdiszciplináris projektet körvonalazok, aminek megvalósítása esetén a Facebookon tárolt adatok történetekbe rendezésével áthagyományozhatjuk kultúránk eme szegmensét.
Alaphipotézisem az, hogy a Facebook átformálja a társadalmat, miközben archiválja ezt a folyamatot. Ennek megfelelően dolgozatomban azt vizsgálom, hogy a társadalomtudományoknak, ezen belül hangsúlyozottan a történetírásnak milyen lehetőségei rejlenek a Facebook tanulmányozásában. Arra a kérdésre keresem a választ, hogy a mindennapi élet online reprezentációja hogyan segítheti a Facebook-felhasználók élettörténeteinek megírását, és hogy ezek a történetek a közösségi hálóba ágyazottan mennyire képesek társadalmi jelenségeket rekonstruálni, mintegy megörökítve azokat az utókor számára. Az a feltételezésem, hogy a felhasználók facebookozásuk során megalkotják saját történetük virtuális lenyomatát, így a Facebook az emlékek tárházává válik.



